钦定古今图书集成/明伦汇编/氏族典/第098卷 > 《凌迪知万姓统谱》 > 蒲宗孟
## 钦定古今图书集成/明伦汇编/氏族典/第098卷 > 《凌迪知万姓统谱》 > 蒲宗孟

按《宋史蒲宗孟传》：“宗孟，字传正，阆州新井人。第进士，
调夔州观察推官。治平中，水灾地震，宗孟上书斥大
臣及宫禁、宦寺。熙宁元年，改著作佐郎，召试学士院，
以为馆阁校勘，检正中书户房，兼修条例，进集贤校
理。时三司新置提举帐司官，禄丰地要，人人欲得之。
执政上其员，帝命与宗孟命察访荆湖两路，俄同修”
起居注、直舍人院、知制诰。帝称其有史才，命同修《两
朝国史》，为翰林学士兼侍读。枢密都承旨张诚一预
书局事，颇肆横，宗孟白其奸。帝察其不阿，欲大用，拜
尚书左丞。御史论其荒于酒色及缮治府过制，罢知
汝州。逾年，加资政殿学士，徙亳、杭、郓三州。郓介梁山，
泺素多盗，宗孟痛治之，虽小偷微罪，亦断其足筋，所
杀不可胜计。方徙河中，御史以惨酷劾，夺职知虢州。
明年，复知河中，还其职。帅永兴，移大名，宗孟厌苦易
地，颇默默不乐。复求河中。卒，年六十六。宗孟趣尚严
整，而性侈汰，藏帑丰，每旦刲羊十、豕十，然烛三百，入
郡舍，他奉养率称是。